Okresná prokuratúra Levice 
Šafárikova 7, 934 01 Levice 1

Číslo: 1 Pv 85/15/4402	Levice, 25.11.2015 
EEČ : 2-31-128-2015

U Z N E S E N I E

Trestná vec:	obv. XXXXX 
Trestný čin:	Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov 

Rozhodol: 	prokurátor Okresnej prokuratúry Levice 

Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného  
XXXXX
	dátum narodenia: XXXXX
	trvalé bydlisko: XXXXX XXXXX, Slovensko
	väzba: nie
ktorý je trestne stíhaný pre trestný čin:
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov 

na tom skutkovom základe, že:

ako osoba konajúca v mene podnikateľského subjektu XXXXX z Levíc, IČO: XXXXX so sídlom XXXXX, Nám. Mieru č. 5/9 za obdobie mesiacov január 2013 až september 2014 nezaplatil na účet Sociálnej poisťovne, pobočka XXXXX, Sv. Michala č. 4, IČO: XXXXX splatné poistné na sociálne poistenie v sume 2.734,53- eur, pričom toto poistné na sociálne poistenie neuhradil v termínoch splatnosti napriek tomu, že ako podnikateľský subjekt v rozhodnom období disponoval dostatkom finančných prostriedkov na jeho úhradu, čím mu vznikol dlh vo výške 2.734,53- eur,  

lebo zanikla trestnosť činu  
 
Odôvodnenie:
Poverený príslušník Obvodného oddelenia PZ Tlmače, odboru poriadkovej polície, Okresného riaditeľstva PZ v Leviciach (ďalej len „poverený príslušník PZ“) uznesením sp.  zn. XXXXX zo dňa 30.01.2015 podľa § 199 odsek 1 Trestného poriadku začal  trestné stíhanie za prečin nezaplatenia dane a poistného podľa § 278 odsek 1 Trestného zákona a následne uznesením pod tou istou spisovou značkou dňa 03.05.2015 podľa § 206 odsek 1 Trestného poriadku vzniesol obvinenie XXXXX, narodenému XXXXX na skutkovom základe uvedenom v skutkovej vete výrokovej časti tohto uznesenia.
	Obvinený XXXXX spáchanie stíhaného skutku v celom rozsahu poprel. Z jeho výpovede in merito vyplýva, že nedoplatok na splatnom poistnom vznikol bez jeho zavinenia. Sociálna poisťovňa od neho dlžné poistné vymáha prostredníctvom exekútora, pričom ku dňu výsluchu mu ešte ostával dlh vo výške 637,45- eur.          
         Preskúmaním vyšetrovacieho spisu bolo zistené, že ku dňu rozhodovania obvinený ostávajúci nedoplatok na splatnom poistnom za obdobie január 2013           až september 2014 uhradil. Z výpovede splnomocneného zástupcu poškodenej Sociálnej poisťovne vyplýva, že ku dňu 04.08.2015 obvinenému ostáva nedoplatok na splatnom poistnom na sociálne poistné vo výške 642,37- eur. Z písomného vyjadrenia splnomocneného zástupcu poškodenej Sociálnej poisťovne zo dňa 02.10.2015 k veci vyplýva, že ku dňu 02.10.2015 mal obvinený v Sociálnej poisťovni                  za obdobie január 2013 až september 2014 nedoplatok na poistnom na sociálne poistenie vo výške 246,14- eur. Dňa 24.11.2015 sa obvinený osobne zúčastnil                  na preštudovaní vyšetrovacieho spisu po skončení skráteného vyšetrovania, pričom ešte pred samotným úkonom do vyšetrovacieho spisu doložil jednak príjmový pokladničný doklad č. XXXXX zo dňa 12.11.2015 na sumu 48,- eur a jednak potvrdenie číslo XXXXX o vklade hotovosti 200,- eur na bankový účet, z ktorých obsahu k veci vyplýva, že ostávajúci nedoplatok na poistnom na sociálne poistenie za obdobie január 2013 až september 2014 v celom rozsahu uhradil.      
	Zo znaleckého posudku z odboru ekonómia a manažment k veci vyplýva,               že obvinený ako podnikateľský subjekt mal počas celého rozhodného obdobia dostatok finančných prostriedkov a mohol tak včas k termínom splatnosti uhradiť svoje záväzky na odvodoch poistného voči Sociálnej poisťovni.
	Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
	Podľa § 86 odsek 1 písmeno e/ Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 odsek 1 alebo nezaplatenia dane a poistného podľa § 278 odsek 1 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
	Ako vyplýva z vyššie uvedených skutočností, obvinený XXXXX                        už ku dňu 24.11.2015, kedy bolo vykonané oboznámenie sa s výsledkami skráteného vyšetrovania po skončení skráteného vyšetrovania, mal uhradený nedoplatok na poistnom na sociálne poistenie za obdobie január 2013 až september 2014 v celom rozsahu.
         S poukazom na vyššie citované zákonné ustanovenia a uvedené skutočnosti                   bolo potrebné rozhodnúť tak, ako je to uvedené vo výrokovej časti tohto uznesenia..  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.  

	JUDr. Tomáš Jarábek 
	 prokurátor